A BIZOTTSÁG 410/2006/EK RENDELETE
(2006. március 9.)
a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló 1291/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre (1) és különösen annak 26. cikke (3) bekezdésére,
mivel:
(1)
A tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló, 1999. január 26-i 174/1999/EK bizottsági rendelet (2) 1. cikkének (1) bekezdése előírja, hogy kiviteli engedélyt kell bemutatni valamennyi termék Közösségből, export-visszatérítés igénylése mellett történő exportja esetén.
(2)
A 174/1999/EK rendelet 1. cikke (1) bekezdésének második albekezdése megállapítja továbbá, hogy kiviteli engedélyt kell bemutatni azon rendelet I. mellékletének II. száma alatt említett termékekre is, amelyekre nem kérnek visszatérítést, kivéve az 1291/2000/EK bizottsági rendelet (3) 5. cikke (1) bekezdésének első és negyedik francia bekezdésében említett eseteket.
(3)
Az 1291/2000/EK rendelet 5. cikke előírja, hogy nincs szükség engedélyre és nem lehet ezt benyújtani azon kivitelek céljaira, amelyek export-visszatérítése többek között az adott rendelet III. mellékletében feltüntetett mennyiségeket meg nem haladó mennyiségekkel kapcsolatos.
(4)
Indokolt ezért abban az esetben, ha a sovány tejpor visszatérítés nélküli kivitele, amint azt a 174/1999/EK rendelet I. melléklete II. száma említi, kis mennyiségekkel kapcsolatos, mentesíteni az exportőröket a kiviteli engedély kötelezettsége alól.
(5)
Az 1291/2000/EK rendelet III. mellékletét ezért ennek megfelelően módosítani kell.
(6)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 1291/2000/EK rendelet III. mellékletében a D termékszektor vége a következő szöveggel egészül ki:
Visszatérítés nélküli kiviteli engedély (a 174/1999/EK rendelet 1. cikke (1) bekezdésének második albekezdése)
„0402 10
150 kg”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. március 9-én.